OKRESNÁ PROKURATÚRA SKALICA 
Ružová 2, 909 01 Skalica	

Číslo: Pv 251/14/2206	Skalica 25.01.2016 
EEČ: 2-20-2-2016

U Z N E S E N I E

Trestná vec:	obv. XXXXX 
Trestný čin:	Prečin Ohrozovanie mravnej výchovy mládeže podľa § 211 odsek 1 písmeno b, písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Skalica
Podľa § 217 odsek 1 Trestného poriadku vyslovujem, že obvinená:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie 
ktorá je trestne stíhaná pre trestný čin:
- Prečin Ohrozovanie mravnej výchovy mládeže podľa § 211 odsek 1 písmeno b, písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

sa v skúšobnej dobe, určenej uznesením prokurátora Okresnej prokuratúry XXXXX zo dňa 31.10.2014 spisová značka Pv 251/14/2206-13, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.

Podľa ustanovenia §217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

v období od 28.12.2011 do 06.02.2014 v Holíči sa ako matka a zákonná zástupkyňa riadne nestarala o výchovu a nedohliadala na povinnú školskú dochádzku svojho syna mal. XXXXX, nar. XXXXX v Skalici, trvale bytom XXXXX, XXXXX ktorý bol žiakom Spojenej školy, Palárikova 1/A, Hlohovec, umožnila mu bezdôvodne nechodiť na vyučovanie a dopúšťať sa protiprávnych konaní v dôsledku čoho maloletý počas školského roku 2013/2014 vymeškal celkovo 260 neospravedlnených vyučovacích hodín, a to za mesiac január 72 neospravedlnených vyučovacích hodín, za mesiac február 47 neospravedlnených vyučovacích hodín a za mesiac marec 100 neospravedlnených vyučovacích hodín a tento sa v priebehu mesiaca november až december 2013 dopúšťal trestnej činnosti  -  krádeží podľa § 212 ods. 2 písm. a/, písm. f/ Tr. zákona v meste XXXXX, ktorých sa dopustil tromi čiastkovými útokmi odcudzením zariadení a železa zo záhradkárskych oblastí a iných trestných činov,   čím bol ako osoba mladšia ako osemnásť rokov vydaný nebezpečenstvu spustnutia, tým, že mu bolo umožnené viesť záhaľčivý spôsob života 

Uznesením prokurátora Okresnej prokuratúry XXXXX zo dňa 31.10.2014, spisová značka Pv 251/14/2206-13, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX  
	12 mesiacov
 
Odôvodnenie:
Uznesením prokurátorky Okresnej prokuratúry XXXXX sp. zn.  Pv 251/14/2206-13 zo dňa 31. 10. 2014 bolo v zmysle § 216 ods. 1 Tr. poriadku podmienečne zastavené trestné stíhanie vedené proti obvinenej XXXXX, stíhanej pre prečin ohrozovania mravnej výchovy mládeže podľa § 211 ods. 1 písm. b), písm. c) Tr. zákona spáchanom na skutkovom základe, ako je uvedené vo výrokovej časti tohto uznesenia a zároveň bola obvinenej uložená skúšobná doba v trvaní 12 (dvanásť) mesiacov, ktorá začala plynúť právoplatnosťou tohto uznesenia, t. j. dňom 07.11. 2014.

	Po uplynutí skúšobnej doby boli tunajšou prokuratúrou vyžiadané správy o povesti obvinenú XXXXX z Mestského úradu Mesta XXXXX, z Okresného úradu Senica, odboru všeobecnej vnútornej správy, pracovisko Senica, z Obvodného oddelenia PZ XXXXX Okresného riaditeľstva PZ XXXXX a zároveň bol zabezpečený aktuálny odpis z registra trestov obvinenú a vykonaná lustrácia v systéme Avízo. 

	Z uvedených predložených materiálov som zistila, že obvinená viedla v skúšobnej dobe podmienečne zastaveného trestného stíhania riadny život, iného úmyselného trestného činu, ani priestupku sa v skúšobnej dobe podmienečného zastavenia trestného stíhania nedopustila a taktiež nebolo voči nej inou prokuratúrou alebo súdom podmienečne zastavené trestné stíhanie, ani nebola právoplatne odsúdená.   Zo správy z Mesta XXXXX vyplynulo, že obvinená je vydatá, býva v Holíči a v evidencii trestaných osôb nemajú žiadny záznam, Mestská polície XXXXX voči menovanej nevedie žiadne priestupkové konanie, nebola riešená komisiou za protiprávne konanie, nenachádza sa v evidencii priestupkov a neboli vznesené ani podané sťažnosti či podnety z pohľadu jej správania na verejnosti. Podľa Okresného úradu, odboru všeobecnej vnútornej správy Senica obvinená nemá v Ústrednej evidencii priestupkov Ministerstva vnútra SR v období od 07.11.2014 do 07.11.2015 žiadny záznam. Podľa odpisu z registra trestov nebola odsúdená do dnešného dňa ani postihnutá za úmyselný trestný čin, lebo posledný záznam má obvinená práve záznam tunajšej prokuratúry za predmetné podmienečne zastavené trestné stíhanie. 

Vzhľadom k tomu, že obvinená v skúšobnej dobe sa nedopustila žiadneho ďalšieho úmyselného trestného činu, za ktorý by bola právoplatne odsúdená ani priestupku a splnila tak uložené povinnosti  a obmedzenia, možno konštatovať že podmienečné zastavenie trestného stíhania splnilo u obvinenej svoj výchovný  účel a obvinená s v skúšobnej dobe osvedčila. 

	Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

	Po právoplatnosti tohto rozhodnutia nastávajú v zmysle § 217 ods. 4 Trestného poriadku účinky zastavenia trestného stíhania ( § 9 ods. 1 písm. e) Trestného poriadku). 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Stanislava Klempová
prokurátorka